<classify> UMOJA wa Wabunge wa Tanzania walio katika Mapambano dhidi ya Malaria na Magonjwa ya Ukanda wa Joto yasiyopewa Kipaumbele TAPAMA umeanza kutekeleza mpango wa kusaidia na kuwezesha ushiriki wa wabunge kuongeza utashi wa kisiasa ili kutokomeza malaria ifi kapo 2030. Kwa mujibu wa viongozi wakuu wa umoja huo, Mwenyekiti Riziki Lulida na Katibu Mkuu wake, Dk Raphael Chegeni, mradi huo unadhamiria kujenga uwezo na kuimarisha zaidi ushiriki wa kisiasa na uwajibikaji unaotokana na kuhamasisha upatikanaji wa takwimu sahihi za malaria kuanzia hatua ya majimbo, halmashauri, wilaya mpaka kiwango cha kitaifa.Lulida akizungumza hivi karibuni alisema mradi huo pia umedhamiria kuongeza na kujenga uwezo wa wabunge wanachama wa TAPAMA na wabunge wengine wa Tanzania kushiriki katika wajibu wao wa kusaidia kupambana na kutokomeza malaria katika majimbo yao.Imeelezwa kuwa kumekuwa na maendeleo makubwa katika kupunguza maambukizi ya ugonjwa wa malaria na wagonjwa wa malaria nchini kama takwimu zinavyoonesha kupungua kwa kiwango cha maambukizi kwa zaidi ya nusu, kutoka asilimia 14.4 mwaka 2016 hadi asilimia 7.3 mwaka 2018.Mafanikio hayo yamekuwa ni matokeo mazuri ya kuratibiwa vizuri na serikali kwa kupitia Mpango wake Kudhibiti Malaria NMCP wa Serikali. Kutokana na mwelekeo huo, uongozi wa Tapama umesisitiza kuwa hatua madhubuti zinahitajika kuthibiti ongezeko la maambukizi kwa kuhakikisha kila mmoja anatimiza wajibu wake.Pia tunahitajika kuongeza rasilimali zaidi, kuongeza ushiriki wa wadau mbalimbali na sekta mbalimbali, hivyo inapaswa kuliona suala la kutokomeza malaria kuwa ni mtambuka na kuongeza uwajibikaji. ...Wabunge tuna jukumu kubwa katika kuunga mkono maono na malengo ya Serikali kuelekea kufikia lengo la kutokomeza ugonjwa wa malaria kufikia sifuri ifikapo mwaka 2030 nchini, alisema Lulida.Umoja huo unaamini kuwa mradi huo utasaidia kuendeleza programu ya kadi ya ALMA ya tathmini ya uwajibikaji na utendaji wa Malaria kwa kuiweka kwenye mfumo mtandao ili kuwezesha taarifa za takwimu kupatikana katika simu janja kwa wabunge.Mpango huo utawezesha utayarishaji wa mwongozo kwa wabunge juu ya uhamasishaji, utetezi na mbinu mkakati ya kuwasiliana na hali kadhalika katika uhamasishaji wa rasilimali na hatua za uwajibikaji ka tika harakati za kutokomeza malaria nchini. Aidha, wabunge watapewa mafunzo jinsi ya kutumia kadi ya ALMA, kuendesha mikutano ya mara kwa mara ya kukagua na kutathimini taarifa ya kadi ya ALMA ya tathmini ya uwajibikaji na utendaji.Mpango huo utalenga zaidi kusaidia utendaji wa haraka wa kupunguza maambukizi ya malaria katika mikoa minne yenye tatizo sugu la ugonjwa huo; Kigoma, Geita, Kagera, Lindi na Mtwara. Mradi huo utaiwezesha Tapama kuhusika zaidi katika utetezi na uhamasishaji kikanda ikiwamo kuchukua jukumu kubwa katika Maadhimisho ya Siku ya Malaria katika Nchi za Maendeleo ya Kusini mwa Afrika SADC 2019.Tapama inafanya kazi bega kwa bega na Wizara ya Afya kupitia Programu ya Taifa ya Kupambana na Kutokomeza Malaria Tanzania pamoja na Sekretarieti ya Maraisi na viongozi wa Afrika walioungana kupambana na Malaria ALMA. Mradi utatekelezwa nchini kwa miezi 18. Unafadhiliwa kwa ushirikiano wa Jumuiya ya Comic na GSK UK na pia mashirika ya Uingereza.  <topic>: KITAIFA 